钦定古今图书集成/明伦汇编/闺媛典/第348卷 > 和微之听妻弹别鹤操因为解释其义依韵加
## 钦定古今图书集成/明伦汇编/闺媛典/第348卷 > 和微之听妻弹别鹤操因为解释其义依韵加

四句　　　　　　　　　　　。白居易

义重莫若妻，生离不如死。誓将死同穴，其奈生无子。
商陵追礼教，妇出不能止。舅姑明旦辞，夫妻中夜起。
起闻双鹤别，若与人相似。听其悲唳声，亦如不得已。
青田八九月，辽城一万里。徘徊去住云，呜咽东西水。
写之在琴曲，听者酸心髓。况当秋月弹，先入忧人耳。
怨抑掩朱弦，沈吟停玉指。一闻无儿叹，相念两如此。
无儿虽薄命，有妻偕老矣。幸免生别离，犹胜商陵氏。